Document ID: 32019D0407

Reference:
15.3.2019
HU
Az Európai Unió Hivatalos Lapja
L 73/1
A TANÁCS (EU) 2019/407 HATÁROZATA
(2019. március 4.)
a Jeges-tenger középső térségének nyílt tengeri részén történő szabályozatlan halászat megelőzéséről szóló megállapodás Európai Unió nevében történő megkötéséről
AZ EURÓPAI UNIÓ TANÁCSA,
tekintettel az Európai Unió működéséről szóló szerződésre és különösen annak 43. cikkére, összefüggésben a 218. cikke (6) bekezdése második albekezdése a) pontjának v. alpontjával,
tekintettel az Európai Bizottság javaslatára,
tekintettel az Európai Parlament egyetértésére (1),
mivel:
(1)
A közös halászati politika alapján az Unió kizárólagos hatáskörébe tartozik, hogy intézkedéseket fogadjon el a tengerek biológiai erőforrásainak védelmére, illetve hogy megállapodásokat kössön harmadik országokkal és nemzetközi szervezetekkel ennek vonatkozásában.
(2)
A 98/392/EK (2) és a 98/414/EK (3) tanácsi határozat értelmében az Unió szerződő fele az Egyesült Nemzetek Szervezete 1982. december 10-i tengerjogi egyezményének (a továbbiakban: egyezmény), valamint az Egyesült Nemzetek Szervezetének 1982. december 10-i tengerjogi egyezményében foglalt, a kizárólagos gazdasági övezeteken túlnyúló halállományok és a hosszú távon vándorló halállományok védelméről és kezeléséről szóló rendelkezéseinek végrehajtásáról szóló ENSZ-megállapodásnak (a továbbiakban: a halállományokról szóló megállapodás). Az egyezmény és a halállományokról szóló megállapodás egyaránt előírja valamennyi részes állam számára, hogy működjenek együtt a tenger élő erőforrásainak védelmével és kezelésével kapcsolatban. A Jeges-tenger középső térségének nyílt tengeri részén történő szabályozatlan halászat megelőzéséről szóló megállapodás (a továbbiakban: megállapodás) teljesíti ezt a kötelezettséget.
(3)
Az 1380/2013/EU Európai Parlament és tanácsi rendelet (4) előírja, hogy az Unió a külső halászati politikáját a nemzetközi kötelezettségekkel és szakpolitikai célokkal összhangban, valamint az említett rendelet 2. és a 3. cikkében foglalt célokat és elveket tiszteletben tartva folytassa a tengeri biológiai erőforrások és a tengeri környezet fenntartható kiaknázásának, védelmének és azokkal való fenntartható gazdálkodásnak a biztosítása érdekében. A megállapodás összhangban van az említett célkitűzésekkel.
(4)
2016. március 31-én a Tanács felhatalmazta a Bizottságot arra, hogy az Unió nevében tárgyalásokat folytasson Jeges-tenger középső térségének nyílt tengeri részén történő szabályozatlan halászat megelőzésére vonatkozó nemzetközi megállapodás kapcsán. A tárgyalások 2017. november 30-án sikeresen lezárultak. az (EU) 2018/1257 tanácsi határozattal (5) összhangban a Jeges-tenger középső térségének nyílt tengeri részén történő szabályozatlan halászat megelőzéséről szóló megállapodást 2018. október 3-án aláírták, figyelemmel annak későbbi időpontban történő megkötésére.
(5)
A megállapodás részes felévé válása elősegíti az Unió természetvédelmi politikájának különböző óceánok közötti egységességét, valamint megerősíti a világ halászati erőforrásainak hosszú távú védelme és fenntartható kiaknázása iránti elkötelezettségét, ezért az az Unió érdekét képviseli.
(6)
A megállapodást jóvá kell hagyni,
ELFOGADTA EZT A HATÁROZATOT:
1. cikk
A Jeges-tenger középső térségének nyílt tengeri részén történő szabályozatlan halászat megelőzéséről szóló megállapodás (a továbbiakban: megállapodás) ezennel az Európai Unió nevében jóváhagyásra kerül.
A megállapodás szövegét csatolták e határozathoz.
2. cikk
A Tanács elnöke kijelöli az(oka)t a személy(eke)t, aki(k) jogosult(ak) a megállapodás 15. cikkében meghatározott jóváhagyó okiratok Unió nevében történő letétbe helyezésére.
3. cikk
Ez a határozat az Európai Unió Hivatalos Lapjában való kihirdetését követő harmadik napon lép hatályba.
Kelt Brüsszelben, 2019. március 4-én.
a Tanács részéről
az elnök
A. ANTON
(1)  2019. február 12-i egyetértés (a Hivatalos Lapban még nem tették közzé).
(2)  A Tanács 98/392/EK határozata (1998. március 23.) az Egyesült Nemzetek Szervezete 1982. december 10-i tengerjogi egyezményének és az egyezmény XI. részének végrehajtásáról szóló, 1994. július 28-i megállapodásnak az Európai Közösség általi megkötéséről (HL L 179., 1998.6.23., 1. o.).
(3)  A Tanács 98/414/EK határozata (1998. június 8.) az Egyesült Nemzetek Szervezetének 1982. december 10-i tengerjogi egyezményében foglalt, a kizárólagos gazdasági övezeteken túlnyúló halállományok és a hosszú távon vándorló halállományok védelmére és kezelésére vonatkozó rendelkezések végrehajtásáról szóló megállapodásnak az Európai Közösség részéről való megerősítéséről (HL L 189., 1998.7.3., 14. o.).
(4)  Az Európai Parlament és a Tanács 1380/2013/EU rendelete (2013. december 11.) a közös halászati politikáról, az 1954/2003/EK és az 1224/2009/EK tanácsi rendelet módosításáról, valamint a 2371/2002/EK és a 639/2004/EK tanácsi rendelet és a 2004/585/EK tanácsi határozat hatályon kívül helyezéséről (HL L 354., 2013.12.28., 22. o.).
(5)  A Tanács (EU) 2018/1257 határozata (2018. szeptember 18.) a Jeges-tenger középső térségének nyílt tengeri részén történő szabályozatlan halászat megelőzéséről szóló megállapodás Európai Unió nevében történő aláírásáról (HL L 238., 2018.9.21., 1. o.).

Summary:
Megállapodás a Jeges-tenger középső térségének nyílt tengeri részén történő szabályozatlan halászat megelőzéséről
Megállapodás a Jeges-tenger középső térségének nyílt tengeri részén történő szabályozatlan halászat megelőzéséről
 
ÖSSZEFOGLALÓ A KÖVETKEZŐ DOKUMENTUMOKRÓL:
Megállapodás a Jeges-tenger középső térségének nyílt tengeri részén történő szabályozatlan halászat megelőzéséről
(EU) 2019/407 határozat – a Jeges-tenger középső térségének nyílt tengeri részén történő szabályozatlan halászat megelőzéséről szóló megállapodás EU nevében történő megkötéséről
MI A MEGÁLLAPODÁS ÉS A HATÁROZAT CÉLJA?
A megállapodás célja, hogy védelmi és gazdálkodási óvintézkedések révén megelőzze a szabályozatlan kereskedelmi halászatot a Jeges-tenger középső térségének nyílt tengeri részén (egyik ország joghatósága alá sem tartozó vizek). A határozat az EU nevében megköti a megállapodást.
FŐBB PONTOK
Az Északi-sarkvidék az Északi-sark körüli térséget öleli fel. Hozzá tartozik a Jeges-tenger és a nyolc sarkvidéki ország: Kanada, Dánia (Grönlandot és a Feröer-szigeteket is beleértve), Finnország, Izland, Norvégia, Oroszország, Svédország és az Egyesült Államok. A megállapodást Kanada, Kína, Dánia (a Feröer-szigetekre és Grönlandra vonatkozóan), az Európai Unió, Izland, Japán, Dél-Korea, Norvégia, Oroszország és az Egyesült Államok írta alá. A megállapodás elővigyázatosságból jött létre – a Jeges-tenger középső térségének nyílt tengeri részét ugyanis eleddig jég borította egész évben, ami ellehetetlenítette a halászatot ezeken a vizeken. A globális felmelegedés azonban jelentős mértékben csökkentette a jégtakarót, megnyitva e térséget a jövőbeni halászat előtt. A megállapodás alapját az Egyesült Nemzetek Szervezetének tengerjogi egyezményében, az Egyesült Nemzetek tengerjogi egyezményében foglalt, a kizárólagos gazdasági övezeteken túlnyúló és a hosszú távon vándorló halállományok védelmére és kezelésére vonatkozó rendelkezések végrehajtásáról szóló megállapodásban, valamint a felelősségteljes halászatra vonatkozó 1995. évi magatartási kódexben meghatározott elvek képezik.A megállapodás hatályaA megállapodás a hal-, puhatestű- és rákfajokra vonatkozik – kivéve az ENSZ tengerjogi egyezményében meghatározott, helyhez kötött fajokat. A felek megállapodnak abban, hogy a Jeges-tenger középső térségének nyílt tengeri részén a megállapodás hatálybalépését követő, 16 éves kezdeti időszakban nem végeznek kereskedelmi halászati tevékenységeket. Ez a kezdeti időszak lejártát követően minden alkalommal további öt évre automatikusan meghosszabbítható, kivéve, ha bármely fél kifogást emel.Közös tudományos kutatási és monitoringprogram
A megállapodás közös tudományos kutatási és monitoringprogramot hoz létre azzal a céllal, hogy javítsa a Jeges-tenger középső térsége ökoszisztémáinak megértését, és különösen annak meghatározását, hogy a területen létezhetnek-e olyan halállományok, amelyek fenntartható alapon kifoghatók.
Védelmi és gazdálkodási intézkedések
A felek kizárólag abban az esetben engedélyezhetik az országaikban lajstromozott hajóiknak a kereskedelmi halászatot, amennyiben azok megfelelnek a következőknek:egy vagy több olyan regionális vagy szubregionális halászati gazdálkodási szervezet által, illetve intézkedés keretében elfogadott, a halállományokkal való fenntartható gazdálkodásra vonatkozó – a nemzetközi jog által elismert – védelmi és gazdálkodási intézkedések; vagy a felek által esetlegesen megállapított, ideiglenes védelmi és gazdálkodási intézkedések.Felülvizsgálat és további végrehajtásA megállapodás és a közös program alapján kidolgozott tudományos információk felülvizsgálatára legalább kétévente sor kerül. A területen történő felderítő halászatra vonatkozóan a megállapodás hatálybalépésétől számított három éven belül védelmi és gazdálkodási intézkedéseket hoznak.
HATÁLYBALÉPÉS
A megállapodás akkor lép hatályba, ha azt mind a 10 aláírója megerősíti.
A határozat 2019. március 18-án lépett hatályba.
FŐ DOKUMENTUMOK
Megállapodás a Jeges-tenger középső térségének nyílt tengeri részén történő szabályozatlan halászat megelőzéséről (HL L 73., 2019.3.15., 3–8. o.)
A Tanács (EU) 2019/407 határozata (2019. március 4.) a Jeges-tenger középső térségének nyílt tengeri részén történő szabályozatlan halászat megelőzéséről szóló megállapodás Európai Unió nevében történő megkötéséről (HL L 73., 2019.3.15., 1–2. o.)
utolsó frissítés 14.08.2019